钦定古今图书集成/明伦汇编/氏族典/第245卷 > 张洽
## 钦定古今图书集成/明伦汇编/氏族典/第245卷 > 张洽

按《宋史张洽传》：“洽字元德，临江之清江人。父绂，第进
士。洽少颖异，从朱熹学，自六经传注而下，皆究其指
归，至于诸史百家，无所不读。嘉定元年中第，授松滋
尉，改袁州司理参军。以江东提举常平荐，通判池州。
以病请祠，主管建昌仙都观。时袁甫提点江东刑狱，
甫以白鹿书院废弛，招洽为长，至则选好学之士，日
与讲说，而汰其不率教者。凡养士之田干没于豪右
者复之。”学兴，即谢病去。端平初，大臣多荐洽，召除秘
书郎，迁著作佐郎，除直秘阁，主管建康崇禧观。嘉熙
元年，以疾致仕，十月，卒。子柽，赐“同进士出身。”